Polaris Dawn

Polaris Dawn bija ASV uzņēmuma SpaceX kosmosa kuģa Crew Dragon privāts lidojums.
Tas orbītā tika palaists 2024. gada 10. septembrī. Šis bija pirmais orbitālais lidojums, kurā visi kosmosa kuģa apkalpes dalībnieki bija neprofesionāli kosmonauti. Nolaižamais aparāts uz Zemes atgriezās 18. septembrī, autonomā lidojumā pavadot nepilnas trīs dienas.

Polaris Dawn tika izmantots kosmosa kuģa nolaižamais aparāts C207 jeb Resilience, kas bija lidojis divas reizes.
Nesējraķetei izmantota pirmā pakāpe (sērijas numurs B1083), kas jau bija trīs reizes lidojusi.

 Apkalpe 
Polaris Dawn apkalpe augšupceļā un lejupceļā:
Kosmonauts PozīcijaLidojums pēc skaitaValsts, organizācija Džēreds Aizekmens ↑↓ Kosmosa kuģa komandieris 2.  Skots Potīts ↑↓ Pilots 1.  Sāra Gillisa ↑↓ Misijas speciāliste 1.  Anna Menona ↑↓ Misijas speciāliste, mediķe 1. 

41 gadu vecais Džēreds Aizekmens bija pieredzējis pilots, un bija apguvis militārās lidmašīnas, un 2021. gadā bija kosmosa kuģa Inspiration4 komandieris. Viņš arī uzņēmās Polaris Dawn komandiera pienākumus.
50 gadus vecais pensionētais ASV Gaisa spēku iznīcinātāja pilots Skots Potīts pildīja kosmosa kuģa pilota pienākumus, palīdzot Aizekmenam veikt kosmosa kuģa ekspluatācijas pienākumus.
Apkalpi papildināja SpaceX darbinieces: 30 gadus vecā Sāra Gillisa un 38 gadus vecā Anna Menona, kuras bija misijas speciālistes. Gillisa bija uzņēmuma vecākā kosmosa operāciju inženiere, kas vada apkalpes apmācību privāto kosmosa lidojumu misijām. Menona bija vadošā kosmosa operāciju inženiere un uzņēmuma misiju direktore, kurai misijā bija arī kuģa mediķes pienākumi. Viņai bija sešu gadu pieredze kā biomedicīnas lidojumu kontrolierei NASA, kur viņa pārraudzīja Starptautiskās kosmosa stacijas operācijas, tostarp vairākas iziešanas kosmosā.

 Kosmosa kuģa izmaiņas un izmēģinājumi 
Tā kā Polaris Dawn misijai Crew Dragon kapsulā nebija slūžu kameras, Resilience iekšpusē veica vairākas modifikācijas, lai to varētu droši dehermetizēt. Tika uzstādītas papildu slāpekļa un skābekļa tvertnes, saslēgšanās mezgla vietā uzstādīja lūku ar kāpnēm, ko ko nosauca par "skywalker" ("debessgājējs"), un priekšējā lūka bija motorizēta.

Lai pārbaudītu visas procedūras, Resilience tika pakļauts vairākiem ventilācijas un spiediena atjaunošanas cikliem lielā vakuuma kamerā. Apkalpe divas dienas pavadīja kamerā, apstiprinot skābekļa iepriekšējas elpošanas protokolu un izmēģinot savus skafandrus vakuumā.

Kosmosa kuģī bija arī uzstādīta aparatūra lāzera starpsavienojuma sakariem ar Starlink sistēmu. Ja tas būtu veiksmīgs, potenciāli samazinātos saziņas aizkavēšanās un palielinātos datu pārraides joslas platums cilvēku lidojumiem kosmosā.

 Lidojuma gaita 
Polaris Dawn tika palaists  09:23:49UTC ar nesējraķeti Falcon 9 Block 5 no Kanaveralas zemesraga Gaisa spēku stacijas starta laukuma SLC-39A.
Pēc derīgās kravas atdalīšanas raķetes pirmā pakāpe nolaidās uz peldošas platformas Just Read The Instructions Atlantijas okeānā.

Sākotnēji kosmosa kuģis tika ievadīts eliptiskā orbītā ar apogeju 1200 kilometru attālumā no Zemes, šķērsojot Dienvidatlantijas anomāliju 190 kilometru augstumā. Tādējādi apkalpe tikai dažu pārlidojumu laikā tika pakļauta starojumam, kas līdzvērtīgs trīs mēnešu ilgai dzīvošanai Starptautiskajā kosmosa stacijā, tādējādi ļaujot veikt vērtīgus pētījumus par kosmosa starojuma un lidojumu kosmosā ietekmi uz cilvēka organisma veselību.

Stundu pēc starta apkalpe uzsāka skābekļa iepriekšējas elpošanas protokolu, lai samazinātu slāpekļa daudzumu organismā un tādējādi samazinātu dekompresijas slimības risku trešajā dienā plānotās iziešanas kosmosā laikā. Trīs dienu laikā kabīnes spiediens pakāpeniski samazinājās no 100 līdz 59 kPa, bet skābekļa līmenis pieauga.

11. septembra sākumā Crew Dragon paaugstināja apogeju līdz 1400 km, kas bija lielākais lidojuma augstums pilotējamam kosmosa kuģim kopš pēdējās Apollo misijas 1972. gadā (Apollo 17).
Aptuveni 12:00 UTC Resilience apogejs tika pazemināts līdz 730 kilometru, kamēr apkalpe sagatavoja savus skafandrus un veica eksperimentus. Šajā dienā (pēc Sojuz MS-26 palaišanas) Polaris Dawn apkalpe bija iesaistīta rekorda pārspēšanā — visvairāk cilvēku (19) vienlaicīgi kosmosā; tas tika uzstādīts kopā ar deviņiem Starptautiskās kosmosa stacijas apkalpes locekļiem un trim Ķīnas kosmosa stacijas Tiangong apkalpes locekļiem.

Trešā lidojuma diena (12. septembris) bija veltīta pirmajai ārpuskuģa aktivitātei, kas veikta komerciālā kosmiskā lidojumā. Pēc plašiem sagatavošanās darbiem visi četri apkalpes locekļi uzvilka savus ārpuskuģa skafandrus. Kapsulas dehermetizācija bija pabeigta 10:44 UTC, tādējādi visi apkalpes locekļi tika pakļauti kosmosa vakuumam, lai gan tikai divi daļēji izkāpa no kosmosa kuģa. Lūku atvēra 10:49 UTC. Aizekmans devās pirmais, pavadot ārpusē (ķermeņa apakšējā daļa palika lūkas iekšienē) 7 minūtes un 56 sekundes. Nākamā bija Gillisa, kura ārpusē (arī tikai izslējusies no lūkas) pavadīja 7 minūtes un 15 sekundes. Laiks no lūkas atvēršanas līdz aizvēršanai ilga aptuveni 26 minūtes un 40 sekundes, un dehermetizācija (zem 5 kPA) ilga 33 minūtes 25 sekundes. Iziešanas laikā Aizeikmens un Gillisa veica vairākus skafandru mobilitātes testus, tostarp izmēģināja roku un ķermeņa kontroli, vertikālo kustību, un, izmantojot pēdu turētāju, tikai apakšējās kājas joprojām atradās kosmosa kuģī. Gillisa 30 gadu vecumā kļuva par līdz šim jaunāko cilvēku, kas piedalījies iziešanā kosmosā.

15. septembrī 06:35 UTC Crew Dragon atdalīja nehermētisko kravas nodalījumu. 06:41 UTC tika sākts bremzēšanas manevrs. 07:36:54 UTC nolaižamais aparāts nolaidās Meksikas līcī netālu no Floridas Draitortugas salām. Lidojuma ilgums bija 4 dienas 22 stundas 13 minūtes.

 Iziešanas atklātā kosmosā 
MisijaSlūžu kameraKosmonautiSākums (UTC)BeigasIlgums Darbība SKS-70 Crew Dragon Resilience Džēreds AizekmensSāra GillisaSkots PotītsAnna Menona  17:49:03  01:30:33 7 h 41 min Crew Dragon un SpaceX izstrādātā jaunā skafandra iziešanas kosmosā spējas izmēģināšana. Aizekmans un Gillisa secīgi viens pēc otra izslējās no atvērtās lūkas, kājām paliekot piestiprinātām iekšienē. Pārējie divi apkalpes locekļi tika pakļauti kosmosa vakuumam kapsulā, bet to nepameta. Šī bija pirmā privātās apkalpes iziešana kosmosā ar komerciāli izstrādātām iekārtām, procedūrām un skafandru. Uzstādīts jauns rekords — visvairāk cilvēku, kas vienlaicīgi pakļauti kosmosa vakuumam.

 Ārējās saites 
 Polaris Dawn
 SpaceX
 Crew Dragon Gunter Dirk Krebs

Kategorija:Dragon kosmosa kuģis